CELEX: 62009TN0359
Language: hu
Date: 2009-09-14 00:00:00
Title: T-359/09. sz. ügy: 2009. szeptember 14-én benyújtott kereset — Jurašinović kontra Tanács

7.11.2009   
            
            
               HU
            
            
               Az Európai Unió Hivatalos Lapja
            
            
               C 267/80
            
         2009. szeptember 14-én benyújtott kereset — Jurašinović kontra Tanács
   (T-359/09. sz. ügy)
   2009/C 267/142
   Az eljárás nyelve: francia
   
      Felek
   
   
      Felperes: Ivan Jurašinović (Angers, Franciaország) (képviselő: A. Beguin ügyvéd)
   
      Alperes: az Európai Unió Tanácsa
   
      A felperes kereseti kérelmei
   
   
               —
            
            
               Az Elsőfokú Bíróság semmisítse meg a 2009. június 17-i kifejezett határozatot és az azt követő hallgatólagos határozatot, amely a felperessel szemben megtagadta az alábbi dokumentumokhoz való hozzáférést:
               
                           —
                        
                        
                           az Európai Uniónak a horvátországi Knin övezetében 1995. augusztus 1-jétőlaugusztus 31-éig jelen lévő megfigyelői által készített jelentések;
                        
                     
                           —
                        
                        
                           az „ECMM RC Knin Log Reports” hivatkozás alatt nyilvántartott dokumentumok;
                        
                     
         
               —
            
            
               az Elsőfokú Bíróság kötelezze az Európai Unió Tanácsának Főtitkárságát, hogy engedélyezze az elektronikus formában való hozzáférést a kért dokumentumokhoz;
            
         
               —
            
            
               az Elsőfokú Bíróság kötelezze az Európai Unió Tanácsát, hogy fizessen meg a felperesnek adó nélkül 2 000 euró, illetve adókkal együtt 2 392 euró összegű perköltséget, valamint a keresetlevél nyilvántartásba vételének napján irányadó, az Európai Központi Bank által meghatározott kamatot.
            
         
      Jogalapok és fontosabb érvek
   
   A jelen keresettel a felperes a Tanács 2009. június 17-i kifejezett határozatának és az azt követő hallgatólagos határozatának megsemmisítését kéri, amelyek megtagadták vele szemben az Európai Uniónak a horvátországi Knin övezetében 1995. augusztus 1-jétőlaugusztus 31-éig jelen lévő megfigyelői által készített jelentésekhez, valamint az „ECMM RC Knin Log Reports” hivatkozás alatt nyilvántartott dokumentumokhoz való hozzáférést.
   Keresetének alátámasztása érdekében a felperes két jogalapra hivatkozik, amelyeket a következőkre alapít:
   
               —
            
            
               nem állt fenn a nemzetközi kapcsolatok tekintetében a közérdek védelmének az 1049/2001 rendelet (1) 4. cikke (1) bekezdésének a) pontja szerinti kedvezőtlen befolyásolása, mivel:
               
                           —
                        
                        
                           a kért dokumentumok vonatkozásában nem alkalmazható semmilyen sajátos védelem; továbbá
                        
                     
                           —
                        
                        
                           még ha fel is tételezzük, hogy e dokumentumok vonatkozásában sajátos védelem alkalmazható, a 1049/2001 rendelet 4. cikkének (7) bekezdésében biztosított lehetséges leghosszabb védelmi idő fele már letelt, ez pedig indokolja a kért dokumentumokhoz való hozzáférés engedélyezését;
                        
                     
                           —
                        
                        
                           ezenkívül a szóban forgó dokumentumok a védelmet biztosító besorolás hiányában nem tartoznak a 1049/2001 rendelet 9. cikke értelmében vett minősített dokumentumok kategóriájába;
                        
                     
         
               —
            
            
               nem állt fenn a bírósági eljárások és jogi vélemények védelmének a 1049/2001 rendelet 4. cikkének (2) bekezdése szerinti kedvezőtlen befolyásolása, mivel:
               
                           —
                        
                        
                           ez a kivétel az Európai Unióban és a tagállamokban folytatott bírósági eljárások védelmére vonatkozik, miközben a jelen esetben a Tanács a volt Jugoszláviával foglalkozó nemzetközi büntetőtörvényszék előtt folyamatban lévő bírósági eljárással indokolta a hozzáférés megtagadását;
                        
                     
                           —
                        
                        
                           a kért dokumentumokat már a felek rendelkezésére bocsátották a volt Jugoszláviával foglalkozó nemzetközi büntetőtörvényszék előtt folyamatban lévő Gotovina-ügyben, ez pedig indokolja, hogy azokat a felperes számára is hozzáférhetővé tegyék;
                        
                     
                           —
                        
                        
                           a Tanácsnak nem feladata, hogy a volt Jugoszláviával foglalkozó nemzetközi büntetőtörvényszék előtti eljárások megfelelő lefolytatásáról gondoskodjék; valamint
                        
                     
                           —
                        
                        
                           a kért dokumentumok közzétételét nyomós közérdek igazolja.
                        
                     
         
      (1)  Az Európai Parlament, a Tanács és a Bizottság dokumentumaihoz való nyilvános hozzáférésről szóló, 2001. május 30-i 1049/2001/EK európai parlamenti és tanácsi rendelet (HL L 145., 43. o.; magyar nyelvű különkiadás 1. fejezet, 3. kötet, 331. o.)